רובע התרבות של ירושלים, פרויקט חדשני המשותף לקרן לירושלים ולחברת עדן לפיתוח מרכז העיר, מקיף אזור נרחב במרכז העיר ומחבר בין מוסדות התרבות, הקהילה והאקדמיה השונים הקיימים במקום. הפרויקט ימנף וישדרג את המוסדות הקיימים במרכז העיר לטובת שגשוג כלכלי.
מוסללה – "המרפסת" - על גג בניין כלל הסמוך לשוק מחנה יהודה הוקם על ידי קהילת יוצרים ירושלמית מרחב שמחבר בין אמנות, מודעות סביבתית וחשיבה מקיימת. מהשילוב מתקבל גג ירוק וייחודי, מרחב למחקר, יצירה ומשחק, חלל שמהווה מקום לשימוש ציבורי בתחומי אמנות, קיימות וקהילה.
קמפוס האמנויות של ירושלים – צמוד למרכז ז'ראר בכר הונחה לאחרונה אבן הפינה של הקמפוס החדש שישמש בית לארבעה בתי ספר גבוהים לאמנויות הפועלים בעיר: ביה"ס סם שפיגל לקולנוע ולטלוויזיה, ביה"ס למשחק ניסן נתיב, המרכז למוסיקה מן המזרח וביה"ס לתיאטרון חזותי. הקמפוס החדש, שישתרע על פני 10,000 מ"ר ויכלול חללי הופעות, עתיד למשוך למעלה מ- 650 סטודנטים למרכז העיר.
בית אליאנס – בניהול עמותת "רוח חדשה" – המבנה ששימש בתחילת המאה ה- 20 בית ספר, צמוד לשוק מחנה יהודה, ועמד נטוש במשך שנים רבות, משמש עכשיו בית לאמנים וחממת הזנק לסטודנטים המתגוררים באזור ומארח בחלליו הייחודיים הופעות, סדנאות, תערוכות והרצאות המושכות סטודנטים וצעירים רבים.
מעלה - בית הספר לטלוויזיה לקולנוע ולאמנויות – בית הספר השוכן במבנה לשימור בשכונת מוסררה מושך אליו סטודנטים רבים הבאים ללמוד את מקצועות הצילום, הבימוי, העריכה והתסריטאות. בית הספר מפעיל תכניות מיוחדות גם לאוכלוסייה החרדית. שיפוץ במבנה הישן שבו פועל בית הספר יאפשר לו להגדיל את כמות התלמידים ולהרחיב באופן משמעותי את פעילותו.